
Lép makrofágok szerepe a megakariociták helyi túlélésében

Bevezetés: A lép emberben és egérben is többszörös hemopoetikus és immunológiai szerepet betöltő szerv. Az immunológiai funkciók elsősorban a marginális zóna és a fehér pulpa régiókhoz kapcsolódnak. A vörös pulpa járulékos eritro-mielopoetikus vérképző szövetként működik, ahol nagyszámú makrofág mellett megakariociták mutathatók ki. Nem ismert, hogy a lépben milyen helyi szöveti szabályozók teszik lehetővé a megakariociták túlélését. Jelen munkánkban a megakariociták és makrofág alcsoportok kapcsolódását vizsgáltuk különböző egér-modellekben.
Módszerek: A marginális zóna makrofágokat a rájuk jellemző szialoadhezin/CD169 (IBL-13) és MARCO (IBL-12), a vörös pulpa makrofágokat az F4/80 és IBL-15 antigén expressziójuk alapján azonosítottuk. A megakariocitákat az IBL-17 monoklonális antitesttel mutattuk ki többszörös immunfluoreszcens eljárással, és AnaliSYS szoftverrel elemeztük. A megakariocita-túlélés makrofágokkal való kapcsolatát normál BALB/c egerek makrofág-depletáló klodoronát-liposzómás kezelése után vizsgáltuk, valamint az Nkx2-3 homeodomén transzkripciós faktorra deficiens egérben, melyben a lépszerkezeti változások egyik összetevőjeként spontán progresszív vörös pulpa atrófia alakul ki, TPO agonista Nplate/romiplostim kezelést követően.
Eredmények: Megakariocita-feldúsulás a lép vörös pulpa állományában az F4/80 és IBL-15 markert hordozó makrofágokkal szoros kapcsolatban figyelhető meg. Ezen makrofágok nem hordoznak sem szialoadhezin/CD169, sem MARCO receptort. Klodronát liposzoma kezelés hatására mindhárom makrofág alcsoport elpusztult, amivel egyidejűleg a megakariociták is eltűntek. Nkx2-3 KO egér lépben a marginális zóna makrofág súlyos megoszlási zavara és a szinte teljes vörös pulpa makrofág-hiány mellett nem tudtunk IBL-17-pozitív sejteket kimutatni. A megakariocita képződést az Nplate kezelés sem tudta kiváltani. Ugyanakkor ezen mutáns egerek csontvelői megakariocita-makrofág megoszlása nem tért el a normál BALB/c egérétől.
Következtetés: Ezen eredményeink alapján az egér lép pulpa makrofágoknak fontos szerep juthat az extramedulláris megakariocita-homeosztázis szabályozásában.



